Απόφαση του Δικαστηρίου (τέταρτο τμήμα) της 10ης Μαΐου 2001. - Επιτροπή των Ευρωπαϊκών Κοινοτήτων κατά Γαλλικής Δημοκρατίας. - Παράβαση κράτους μέλους - Μη μεταφορά, εντός της ταχθείσας προθεσμίας, της οδηγίας 89/48/ΕΟΚ - Αναγνώριση των διπλωμάτων που επιτρέπουν την πρόσβαση στο επάγγελμα του ψυχολόγου. - Υπόθεση C-285/00.



Συλλογή της Νομολογίας του Δικαστηρίου 2001 σελίδα I-03801



Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

Κράτη μέλη - Υποχρεώσεις - Εκτέλεση των οδηγιών - Μη αμφισβητούμενη παράβαση

(Άρθρο 226 ΕΚ)

Διάδικοι

Στην υπόθεση C-285/00,

Επιτροπή των Ευρωπαϊκών Κοινοτήτων, εκπροσωπούμενη από τον B. Mongin, με τόπο επιδόσεων στο Λουξεμβούργο,

προσφεύγουσα,

κατά

Γαλλικής Δημοκρατίας, εκπροσωπούμενης από τους J.-F. Dobelle και C. Bergeot-Nunes, με τόπο επιδόσεων στο Λουξεμβούργο,

καθής,

που έχει ως αντικείμενο να αναγνωριστεί ότι η Γαλλική Δημοκρατία, μη έχοντας θεσπίσει ειδική κανονιστική ρύθμιση σχετικά με την αναγνώριση των διπλωμάτων που επιτρέπουν την πρόσβαση στο επάγγελμα του ψυχολόγου, προς μεταφορά στην εσωτερική έννομη τάξη της οδηγίας 89/48/ΕΟΚ του Συμβουλίου, της 21ης Δεκεμβρίου 1988, σχετικά με ένα γενικό σύστημα αναγνωρίσεως των διπλωμάτων τριτοβάθμιας εκπαιδεύσεως που πιστοποιούν επαγγελματική εκπαίδευση ελάχιστης διάρκειας τριών ετών (EE 1989, L 19, σ. 16), παρέβη τις υποχρεώσεις που υπέχει από την εν λόγω οδηγία,

ΤΟ ΔΙΚΑΣΤΗΡΙΟ (τέταρτο τμήμα),

συγκείμενο από τους A. La Pergola, πρόεδρο τμήματος, D. A. O. Edward (εισηγητή) και C. W. A. Timmermans, δικαστές,

γενικός εισαγγελέας: D. Ruiz-Jarabo Colomer

γραμματέας: R. Grass

έχοντας υπόψη την έκθεση του εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 22ας Φεβρουαρίου 2001,

εκδίδει την ακόλουθη

Απόφαση

Σκεπτικό της απόφασης

1 Με δικόγραφο που κατέθεσε στη Γραμματεία του Δικαστηρίου στις 20 Ιουλίου 2000, η Επιτροπή των Ευρωπαϊκών Κοινοτήτων άσκησε, δυνάμει του άρθρου 226 ΕΚ, προσφυγή έχουσα ως αντικείμενο να αναγνωριστεί ότι η Γαλλική Δημοκρατία, μη έχοντας θεσπίσει ειδική κανονιστική ρύθμιση σχετικά με την αναγνώριση των διπλωμάτων που επιτρέπουν την πρόσβαση στο επάγγελμα του ψυχολόγου, προς μεταφορά στην εσωτερική έννομη τάξη της οδηγίας 89/48/ΕΟΚ του Συμβουλίου, της 21ης Δεκεμβρίου 1988, σχετικά με ένα γενικό σύστημα αναγνωρίσεως των διπλωμάτων τριτοβάθμιας εκπαιδεύσεως που πιστοποιούν επαγγελματική εκπαίδευση ελάχιστης διάρκειας τριών ετών (EE 1989, L 19, σ. 16), παρέβη τις υποχρεώσεις που υπέχει από την εν λόγω οδηγία,

2 Η οδηγία 89/48 εγκαθίδρυσε γενικό σύστημα αναγνωρίσεως των διπλωμάτων τριτοβάθμιας εκπαιδεύσεως βάσει των οποίων πιστοποιείται επαγγελματική εκπαίδευση ελάχιστης διάρκειας τριών ετών. Εφαρμόζεται επί των υποκειμένων σε ρύθμιση επαγγελμάτων, ήτοι εκείνων για τα οποία η πρόσβαση ή η άσκηση εξαρτάται, άμεσα ή έμμεσα, μέσω νομοθετικών, κανονιστικών ή διοικητικών διατάξεων, από την κατοχή διπλώματος.

3 Το άρθρο 12 της οδηγίας προβλέπει ότι τα κράτη μέλη λαμβάνουν τα αναγκαία μέτρα συμμορφώσεώς τους προς την οδηγία εντός προθεσμίας δύο ετών από την κοινοποίησή της και ενημερώνουν σχετικώς την Επιτροπή πάραυτα.

4 Με έγγραφο οχλήσεως της 17ης Σεπτεμβρίου 1997, η Επιτροπή κίνησε τη διαδικασία κατά παραβάσεως, υποστηρίζοντας, αφενός, ότι η οδηγία 89/48 δεν είχε μεταφερθεί στην εσωτερική έννομη τάξη, όσον αφορά το επάγγελμα του ψυχολόγου, και, αφετέρου, ότι δεν είχαν εφαρμοστεί οι αρχές της οδηγίας επί των αιτήσεων αναγνωρίσεως των χορηγουμένων σε άλλο κράτος μέλος διπλωμάτων ψυχολόγου.

5 Η Γαλλική Κυβέρνηση απάντησε στο έγγραφο οχλήσεως στις 26 Ιουνίου 1998, υποστηρίζοντας, αφενός, ότι είχε ρυθμίσει την ατομική περίπτωση μη τηρήσεως των οριζομένων με την οδηγία 89/48 αρχών, μνεία της οποίας γινόταν στο έγγραφο της Επιτροπής, και, αφετέρου, ότι είχε κινήσει τη διαδικασία προσαρμογής της εθνικής κανονιστικής ρυθμίσεως προς το κοινοτικό δίκαιο.

6 άντως, ελλείψει συγκεκριμένων ενδείξεων σχετικά με νομοσχέδιο περί μεταφοράς της οδηγίας 89/48 στην εσωτερική έννομη τάξη, όσον αφορά το επάγγελμα του ψυχολόγου, και εν απουσία χρονοδιαγράμματος σχετικά με την ψήφιση του εν λόγω νομοσχεδίου, η Επιτροπή κοινοποίησε στις 15 Οκτωβρίου 1998 στη Γαλλική Δημοκρατία αιτιολογημένη γνώμη, καλώντας την να λάβει τα αναγκαία μέτρα συμμορφώσεώς της προς τη γνώμη αυτή εντός διμήνου από της κοινοποιήσεως.

7 Επειδή δεν έλαβε καμία πληροφορία εκ μέρους της Γαλλικής Κυβερνήσεως ώστε να μπορεί να συναγάγει ότι τα αναγκαία μέτρα συμμορφώσεως προς τις απορρέουσες από την οδηγία 89/48 υποχρεώσεις είχαν θεσπιστεί οριστικά από τη Γαλλική Δημοκρατία και είχαν τεθεί σε ισχύ, η Επιτροπή άσκησε την παρούσα προσφυγή.

8 Με την υπεράσπισή της, η Γαλλική Κυβέρνηση, επικαλείται μεν το γεγονός ότι το υπουργικό συμβούλιο, κατά τη σύσκεψη της 5ης Σεπτεμβρίου 2000, ενέκρινε νομοσχέδιο περί παροχής εξουσιοδοτήσεως για τη διασφάλιση μεταξύ άλλων της μεταφοράς της οδηγίας 89/48 στην εσωτερική έννομη τάξη, δέχεται όμως ότι δεν μετέφερε προσηκόντως την οδηγία όσον αφορά το επάγγελμα του ψυχολόγου, το οποίο στη Γαλλία είναι επάγγελμα υποκείμενο σε ρύθμιση.

9 Υπό τις περιστάσεις αυτές, η ασκηθείσα από την Επιτροπή προσφυγή πρέπει να θεωρηθεί βάσιμη.

10 Επομένως, πρέπει να αναγνωριστεί ότι η Γαλλική Δημοκρατία, μη έχοντας θεσπίσει ειδική κανονιστική ρύθμιση σχετικά με την αναγνώριση των διπλωμάτων που επιτρέπουν την πρόσβαση στο επάγγελμα του ψυχολόγου, προς μεταφορά στην εσωτερική έννομη τάξη της οδηγίας 89/48, όσον αφορά το επάγγελμα αυτό, παρέβη τις υποχρεώσεις που υπέχει από την ως άνω οδηγία.

Απόφαση για τα δικαστικά έξοδα

Επί των δικαστικών εξόδων

11 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα, εφόσον υπήρξε σχετικό αίτημα του νικήσαντος διαδίκου. Επειδή η Επιτροπή ζήτησε την καταδίκη της Γαλλικής Δημοκρατίας και η τελευταία ηττήθηκε, πρέπει να καταδικαστεί στα δικαστικά έξοδα.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (τέταρτο τμήμα)

αποφασίζει:

1) Η Γαλλική Δημοκρατία, μη έχοντας θεσπίσει ειδική κανονιστική ρύθμιση σχετικά με την αναγνώριση των διπλωμάτων που επιτρέπουν την πρόσβαση στο επάγγελμα του ψυχολόγου, προς μεταφορά στην εσωτερική έννομη τάξη της οδηγίας 89/48/ΕΟΚ του Συμβουλίου, της 21ης Δεκεμβρίου 1988, σχετικά με ένα γενικό σύστημα αναγνωρίσεως των διπλωμάτων τριτοβάθμιας εκπαιδεύσεως που πιστοποιούν επαγγελματική εκπαίδευση ελάχιστης διάρκειας τριών ετών, παρέβη τις υποχρεώσεις που υπέχει από την ως άνω οδηγία.

2) Καταδικάζει τη Γαλλική Δημοκρατία στα δικαστικά έξοδα.